ŠILALĖS RAJONO SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL ANKSTYVOSIOS INTERVENCIJOS PROGRAMOS VYKDYMO ŠILALĖS RAJONO SAVIVALDYBĖJE TVARKOS APRAŠO PATVIRTINIMO

2020 m. kovo 4 d. Nr. DĮV-198

Šilalė

Vadovaudamasis Lietuvos Respublikos vietos savivaldos įstatymo 18 straipsnio 1 dalimi, 29 straipsnio 8 dalies 2 punktu, Šilalės rajono savivaldybės administracijos veiklos nuostatų, patvirtintų Šilalės rajono savivaldybės tarybos 2008 m. gruodžio 23 d. sprendimu Nr. T1-437 „Dėl Šilalės rajono savivaldybės administracijos veiklos nuostatų tvirtinimo“, 29 punktu, Lietuvos Respublikos Vyriausybės 2017 m. rugsėjo 13 d. nutarimu Nr. 743 „Dėl Įpareigojimo dalyvauti alkoholizmo ir narkomanijos prevencijos, ankstyvosios intervencijos ir sveikatos priežiūros programose (kursuose) vykdymo tvarkos aprašo patvirtinimo“, Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro 2018 m. sausio 18 d. įsakymu Nr. V-60/V-39 „Dėl Ankstyvosios intervencijos programos vykdymo tvarkos aprašo patvirtinimo“:

1.	T v i r t i n u Ankstyvosios intervencijos programos vykdymo Šilalės rajono savivaldybėje tvarkos aprašą (pridedama).

2. Pripažįstu netekusiu galios Šilalės rajono savivaldybės administracijos direktoriaus 2018 m. gruodžio 17 d. įsakymą Nr. DĮV-1424 „Dėl Ankstyvosios intervencijos programos vykdymo Šilalės rajono savivaldybėje tvarkos aprašo patvirtinimo“.

3. P a v e d u paskelbti šį įsakymą Šilalės rajono savivaldybės interneto svetainėje www.silale.lt. ir Teisės aktų registre.

Šis įsakymas gali būti skundžiamas Lietuvos Respublikos administracinių bylų teisenos įstatymo nustatyta tvarka Lietuvos administracinių ginčų komisijos Klaipėdos apygardos skyriui (H. Manto g. 37, 92236 Klaipėda) arba Regionų apygardos administracinio teismo Klaipėdos rūmams (Galinio Pylimo g. 9, 91230 Klaipėda) per vieną mėnesį nuo šio įsakymo įteikimo suinteresuotam asmeniui dienos.

Administracijos direktoriaus pavaduotojas,

pavaduojantis direktorių	Osvaldas Šarmavičius

PATVIRTINTA

Šilalės rajono savivaldybės

administracijos direktoriaus

2020 m. kovo 4 d. įsakymu Nr. DĮV-198

ANKSTYVOSIOS INTERVENCIJOS PROGRAMOS VYKDYMO ŠILALĖS RAJONO SAVIVALDYBĖJE TVARKOS APRAŠAS

I SKYRIUS

BENDROSIOS NUOSTATOS

1.	Ankstyvosios intervencijos programos vykdymo Šilalės rajono savivaldybėje tvarkos aprašas (toliau – Aprašas) nustato Ankstyvosios intervencijos programos (toliau – Programa) vykdymo tvarką ir jos vykdymo stebėseną.

2.	Aprašo vykdytojai – Šilalės rajono savivaldybės visuomenės sveikatos biuras (toliau –Biuras) ir Šilalės švietimo pagalbos tarnyba (toliau –Tarnyba).

3.	Aprašo tikslas – integruojant Biuro ir Tarnybos vykdomą veiklą, užtikrinti Programos įgyvendinimą, siekiant motyvuoti nepilnamečius asmenis ir jaunimą atsisakyti psichoaktyviųjų medžiagų vartojimo.

4.	Apraše vartojamos sąvokos atitinka Lietuvos Respublikos švietimo įstatyme, Lietuvos Respublikos vaiko minimalios ir vidutinės priežiūros įstatyme, Lietuvos Respublikos administracinių nusižengimų kodekse ir Lietuvos Respublikos vietos savivaldos įstatyme vartojamas sąvokas.

5.	Programa taikoma rizikingos elgsenos asmenims nuo 14 iki 21 metų, eksperimentuojantiems ar nereguliariai vartojantiems psichoaktyviąsias medžiagas (išskyrus tabaką), bet kurie nėra nuo jų priklausomi (toliau – asmenys).

II SKYRIUS

PROGRAMOS VYKDYMO TVARKA

6. Asmuo gali būti įpareigotas dalyvauti Programoje arba gali savanoriškai kreiptis dėl dalyvavimo Programoje.

7. Asmenį dalyvauti Programoje gali įpareigoti:

7.1.	teismas ar ne teismo tvarka administracinio nusižengimo bylą nagrinėjanti institucija (toliau – pareigūnas) už Administracinių nusižengimų kodekse numatytus administracinius nusižengimus;

7.2.	Šilalės rajono savivaldybės administracijos (toliau – Savivaldybės administracijos) direktorius, kai Savivaldybės administracijos Vaiko gerovės komisijos (toliau – Vaiko gerovės komisija) siūlymu asmeniui yra skirta vaiko minimalios priežiūros priemonė.

8. Asmeniui dalyvauti Programoje gali rekomenduoti bei nukreipti vaiko įstatyminiai atstovai (arba vienas iš atstovų), ugdymo įstaiga, Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos Tauragės apskrities vaiko teisių apsaugos skyrius Šilalės rajone, Lietuvos probacijos tarnybos Klaipėdos regiono skyrius Šilalės rajono savivaldybės teritorijoje, policijos pareigūnai, Savivaldybės administracijos tarpinstitucinio bendradarbiavimo koordinatorius, socialiniai darbuotojai, atvejo vadybininkai, kurie apie asmens sutikimą dalyvauti programoje informuoja Biurą raštu arba el. paštu.

9. Institucija (pareigūnas arba Vaiko gerovės komisija), įpareigojanti asmenį dalyvauti Programoje, per 3 darbo dienas raštu informuoja nepilnamečio asmens atstovus pagal įstatymą ir Biurą.

10. Programos vykdymą organizuoja Biuras, kuris su Tarnyba derina su Programos vykdymu susijusius klausimus.

11. Asmenis, įpareigotus dalyvauti Programoje, registruoja pagal įstatymą Biuras per 5 darbo dienas nuo priimto sprendimo. Jei per nustatytą terminą įpareigoto asmens atstovai pagal įstatymą nesikreipia į Biurą, šis per 3 darbo dienas apie tai informuoja asmenį siuntusią instituciją (6 priedas).

12. Asmenį (įpareigotą ar savanorį), ketinantį dalyvauti Programoje, Biure registruoja vaiko įstatyminiai atstovai (arba vienas iš jų), atvykę kartu su nepilnamečiu, pateikdami asmens tapatybę patvirtinantį dokumentą bei užpildydami rašytinį prašymą (7 priedas), kuriame nurodo vardą, pavardę, gyvenamosios vietos adresą, telefono numerį, elektroninio pašto adresą ar kitą kontaktinę informaciją ir kokiu būdu pageidauja būti informuoti apie Programos vykdymo laiką. Aprašo 7 punkte nurodytais atvejais asmens atstovai pagal įstatymą turi pateikti sprendimo dėl įpareigojimo dalyvauti Programoje kopiją. Pilnamečiai asmenys gali registruotis patys.

13. Vaiko įstatyminiai atstovai (arba vienas iš atstovų) susipažįsta su Programa ir užtikrina nepilnamečio asmens atvykima ir dalyvavima Programos užsiėmimuose.

14.	Biuras ir Tarnyba privalo:

14.1.	teikti informaciją bendrojo ugdymo mokyklų, sveikatos priežiūros ar kitų įstaigų specialistams, kurie tiesiogiai dirba su nepilnamečiais asmenimis ar jų atstovais pagal įstatymą, apie Programos vykdymą ir galimybę joje dalyvauti;

14.2.	viešai skelbti informaciją interneto svetainėse apie Programos vykdymą ir galimybę dalyvauti, kitais būdais informuoti visuomenę apie vykdomą Programą;

14.3. bendradarbiauti tarpusavyje Programos vykdymo klausimais ir teikti siūlymus Savivaldybės administracijai dėl Programos vykdymo tobulinimo;

14.4. suderinti su vaiko įstatyminiais atstovais (arba vienu iš atstovų) nepilnamečio asmens atvykimą į Programos užsiėmimus.

15. Programos užsiėmimus veda Biuro ir (ar) Tarnybos specialistai (toliau – Programą vykdantys specialistai), baigę Programai vykdyti skirtą kvalifikacijos tobulinimo programą, suderintą vadovaujantis Lietuvos Respublikos sveikatos apsaugos ministro 2011 m. birželio 28 d. įsakymu Nr. V-645 „Dėl Sveikatos specialistų tobulinimo programų derinimo taisyklių ir Tobulinimo programų vertinimo komisijos nuostatų patvirtinimo“ arba akredituotą Lietuvos Respublikos švietimo ir mokslo ministro 2007 m. lapkričio 23 d. įsakymo Nr. ISAK-2275 „Dėl Mokyklų vadovų, jų pavaduotojų ugdymui, ugdymą organizuojančių skyrių vedėjų, mokytojų, pagalbos mokiniui specialistų kvalifikacijos tobulinimo programų akreditavimo tvarkos aprašo patvirtinimo“ nustatyta tvarka.

16. Biuras, vadovaudamasis užregistruotų asmenų sąrašu, sudaro grupę, suderina užsiėmimų datą ir vietą su Programą vykdančiais specialistais ir apie tai informuoja asmenų įstatyminius atstovus (-ą) pagal įstatymą. Jei prašyme nurodytas informavimo būdas – paštu, išsiunčia kvietimą dalyvauti Programoje (4 priedas). Rekomenduojamas dalyvių skaičius grupėje nuo 6 iki 12 asmenų. Susidarius grupei, Programa pradedama įgyvendinti per mėnesį.

17. Jei Programą vedantis specialistas pradinio pokalbio metu išsiaiškina, kad Programa asmeniui nėra tinkama, apie tai praneša jo atstovams pagal įstatymą. Aprašo 7 punkte nurodytais atvejais Programą vedantis specialistas apie tai praneša jo atstovams pagal įstatymą bei įpareigojusiai asmenį dalyvauti Programoje institucijai (pareigūnui) (5 priedas).

18. Programą vedantis specialistas informuoja Biurą apie įpareigoto asmens nedalyvavimą Programoje, o Biuras per 3 darbo dienas informuoja raštu arba el. paštu instituciją (pareigūną arba Vaiko gerovės komisiją), įpareigojusią bei nukreipusią asmenį dalyvauti Programoje, apie asmens nedalyvavimą programoje.

19. Programą vykdantys specialistai 8 valandų užsiėmimų trukmę ir jų skaičių skirsto savo nuožiūra, atsižvelgdami į grupės dydį ar kitas svarbias aplinkybes. Užsiėmimai vyksta ne rečiau kaip kartą per savaitę.

20. Asmenų dalyvavimą (lankomumą) Programoje registruoja Programą vedantys specialistai.

21. Asmenims, dalyvavusiems ne trumpesnėje kaip 6 valandų trukmės Programos dalyje, sudaroma galimybė baigti dalyvavimą Programoje, gaunant individualią konsultaciją.

22. Asmenims, dalyvavusiems trumpesnėje kaip 6 valandų trukmės Programos dalyje, sudaroma galimybė baigti dalyvavimą Programoje su vėliau sudaroma grupe.

23.	Asmuo laikomas baigusiu Programą, jei jis dalyvavo visoje Programoje arba atitinka šio Aprašo 21 arba 22 punktuose nurodytus reikalavimus.

24. Programą vedantys specialistai dalyviui išduoda Programos baigimą patvirtinantį dokumentą ir informuoja Biurą, o Biuras per 5 darbo dienas informuoja instituciją (pareigūną arba Vaiko gerovės komisiją), įpareigojusią asmenį dalyvauti Programoje.

25. Programą vedantys specialistai, pastebėję, kad dalyviui papildomai reikalinga kitų sričių specialistų pagalba, apie tai informuoja (jei dalyvis nepilnametis) įstatyminius atstovus bei nukreipia specialistų pagalbai.

26. Programą vedantis specialistas, praėjus pusei metų nuo programos užbaigimo, bendradarbiaudamas su asmenį dalyvauti programoje įpareigojusia / nukreipusia institucija ar asmenimis, įvertina programos efektyvumą.

III SKYRIUS

PROGRAMOS VYKDYMO STEBĖSENA

27. Programą vykdantys specialistai, pasibaigus kiekvienos grupės užsiėmimams, surenka kiekvieno asmens užpildytas Programos dalyvių apklausos formas (1 priedas) ir užpildo Programos vykdymo ataskaitos formą (2 priedas). Surinkta informacija yra perduodama Biurui.

28.	Duomenys apie Programoje dalyvavusius asmenis ir kita su dalyvavimu Programoje susijusi informacija Biure yra saugoma atskiroje byloje ir yra konfidenciali, jei teisės aktai nenumato kitaip.

29.	Biuras kasmet apibendrina visų Programos dalyvių apklausos formas, atlieka jų suvestinę (3 priedas), analizuoja Programos vykdymo ataskaitų einamųjų metų rezultatus. Iki kitų kalendorinių metų sausio 15 d. duomenis teikia Narkotikų, tabako ir alkoholio kontrolės departamentui (toliau – Departamentas).

IV SKYRIUS

BAIGIAMOSIOS NUOSTATOS

30. Aprašo įgyvendinimo priežiūrą vykdo Biuras.

31. Aprašas gali būti keičiamas, papildomas ar pripažįstamas netekusiu galios Šilalės rajono savivaldybės administracijos direktoriaus įsakymu.

____________________